Γ-αμανιτίνη

Η γ-αμανιτίνη είναι οργανική χημική ένωση με μοριακό χημικό τύπο C39H54N10O13S, συγκεκριμένα ένα κυκλικό πεπτίδιο που περιλαμβάνει στο μόριό του οκτώ αμινοξέα. Είναι αματοξίνη, δηλαδή ανήκει σε μια ομάδα τοξινών που απομονώνονται και βρίσκονται σε αρκετά μανιτάρια του γένους αμανίτης (Amanita), όπως ο θανατίτης (αμανίτης ο φαλλοειδής), το Amanita virosa και το Amanita bisporigera. Η γ-αμανιτίνη είναι πράγματι πολύ τοξική για τον άνθρωπο και όλα τα ζώα, καθώς αναστέλλει τη δράση του ενζύμου πολυμεράση II του RNA, διακόπτοντας τη σύνθεση του αγγελιαφόρου RNA, και μπορεί να επιφέρει τον θάνατο.

Οι αμανιτίνες (α-αμανιτίνη, β-αμανιτίνη και γ-αμανιτίνη) απομονώθηκαν για πρώτη φορά από τον Γερμανό χημικό Χάινριχ Ότο Βήλαντ και τους συνεργάτες του. Και οι τρεις είναι διαλυτές στο νερό, και λίγο διαλυτές στο οινόπνευμα. Υπάρχει επίσης η ε-αμανατίνη. Στο είδος αμανίτης ο φαλλοειδής, σε νωπό δείγμα, οι αμανιτίνες περιέχονται στις αναλογίες 16 μέρη η α-, 10 μέρη η β- και 1 μέρος η γ-αμανιτίνη.

Δείτε επίσης 
 Δηλητηρίαση από μανιτάρια

Παραπομπές

Πηγές
 Το λήμμα «αμανιτίναι» στη Νέα Ελληνική Εγκυκλοπαίδεια «Χάρη Πάτση», τόμος 4, σελ. 642

Πεπτίδια
Ηπατοτοξίνες